钦定古今图书集成/明伦汇编/官常典/第616卷 > 彭远
## 钦定古今图书集成/明伦汇编/官常典/第616卷 > 彭远

按《明外史循吏传》：“远字务本，南昌人。永乐中举于乡，
历官淮安知府，政务惠民。宣德七年，淮南北大饥，流
民四至，远相隙地构舍以居，大发廪粟，日给二糜，且
稍宽鹾禁，负担者不坐，所全活以万计。民间故乏牛，
为假贷予之，农务大兴。府知事陈道潜私敛当宥罪
囚钱帛。囚有衔远者，诬远与道潜同受赇，并诬远庇”
豪家，毒其仇，死于狱，且受赇不验，殴死者尸。下御史
讯，已，得诬罔状，止坐远纵道潜罪。部民恐其罢去，相
率奏远莅政廉勤，守官无玷，乞还之小民。而督漕总
兵官王瑜亦为民代请。适中官李德奉使过淮，淮人
拥舟大呼，“乞愬天子，还我贤太守。”德以闻，帝即令复
任。久之，政益流播，课绩为江北第一。赐敕旌异。以正
统六年超擢广东右布政使。俗尚浮屠，习华侈。有亲
死久不葬者，远设禁令，限以葬期。不数月，民悉从化。
居官勤慎宽和，政绩甚著。归，卒于家。